L'Ajuntament de Reus multa un activista que protestava contra la pobresa energètica\nEl col·lectiu ha convocat els mitjans a la plaça Mercadal aquest matí per explicar els fets.\nEfectius de seguretat del consistori han barrat el pas als membres del col·lectiu, i mitjançant un megàfon, han difós la reclamació a l'alcalde.\nFinalment Pellicer s'ha reunit amb el sancionat per intercanviar postures.\nUna pintada a la seu de Gas natural se salda amb 751 euros de sanció al secretari polític de Podem a Tarragona\nActualitzada 15/05/2017 a les 14:53\nMembres de Vamos! Tarragona, Podem i del sindicat Comissions de Base (Co.bas) han denunciat públicament aquest dilluns, a les portes de l’Ajuntament de Reus, la imposició d’una sanció de 751 euros a un activista que havia realitzat una pintada a la persiana de la seu de Gas Natural, ubicada al passeig Sunyer, en el marc d’una protesta contra la pobresa energètica i «arran de la mort de Rosa» que va dur-se a terme al novembre del 2016. Tot i que les concentracions per la veïna del carrer Santa Anna que va perdre la vida en un incendi a casa seva, originat per l’espelma amb què s’il·luminava després que Gas Natural la deixés sense subministrament elèctric per algunes factures retornades, es van succeir a un reguitzell de municipis d’arreu de l’Estat promogudes per la mateixa formació política, la de Reus és l’única multa que s’ha registrat per aquestes accions.\nLa notificació de l’expedient sancionador va arribar a mans de l’autor de la pintada, que és el secretari polític de Podem a la demarcació de Tarragona, Gonzalo Busqué, ara fa poques setmanes, per aquest import de 751 euros. Busqué relata que, un cop finalitzada la concentració al passeig Sunyer, agents de paisà de la Guàrdia Urbana que havien presenciat els fets se li van adreçar per identificar-lo.\nRecorda que, abans d’aquesta acció, a Reus se n’havien executat també altres, igualment amb pintades a seus de companyies subministradores, i que en cap moment la policia local no va fer moviments. Per això, lamenta que «tot i que Gas Natural no ha posat cap denúncia», la Guàrdia Urbana «hi actués d’ofici a un espai privat i no públic» per tramitar aquesta multa «desproporcionada i injusta». A la pintada que ha motivat la sanció es podia llegir «La pobresa energètica mata. No més talls de llum. No més talls d’aigua».\nLa persiana no és un espai públic\nEnmig de la compareixença davant els mitjans amb què el col·lectiu ha fet pública, al punt de les dotze del migdia, la situació de Busqué, l’alcalde de Reus, Carles Pellicer, ha creuat el Mercadal per accedir a l’Ajuntament. La seva presència ha encès els ànims dels allà presents, que han rebut l’alcalde al crit de «Rosa va morir també per culpa vostra!» i han intentat entrar al Palau Municipal per mantenir-hi una reunió on negociar la retirada de la sanció. Efectius de seguretat de l’edifici han barrat el pas tant als membres de Podem i Co.bas com també a tothom que hi intentés fer cap i, des de fora i mitjançant un megàfon, el col·lectiu ha difós la reclamació a l’alcalde, que ha fet passar el sancionat per intercanviar postures.\nLa multa es justifica en l’article 14 de l’Ordenança de Civisme de Reus, que tracta sobre «grafits, pintades i altres expressions gràfiques» i detalla que «es prohibeix qualsevol tipus de grafit, pintada, taca, gargot, escrit, inscripció o grafisme que es faci sobre qualsevol tipus de superfície o element de l’espai públic i també a l’interior o exterior d’equipaments...» però que no parla en el seu cos d’espais privats.\nA la sortida de la trobada, Gonzalo Busqué ha agraït el «talant conciliador» de Pellicer, que «ens ha dit que mirarà de trobar la millor solució possible». L’Ajuntament ha suspès, poques hores abans que es produís aquesta nova protesta pública, una roda de premsa convocada per donar a conèixer les línies de subvenció municipals orientades a pal·liar la pobresa energètica. Els protestants han retret a l’alcalde que «al seu moment, no va fer res per evitar el problema que tenia la Rosa, però sí que va actuar per multar una persona que condemnava la pobresa energètica» i apunten «afany recaptatori i intencions polítiques» en la sanció de 751 euros, perquè «l’Ajuntament li deu coses a Gas Natural, i també al revés».


❇ Així és Yolanda, la germana de Sandra Barneda que viu allunyada de la televisió\nSurten a la llum dades de la germana de Sandra Barneda, Yolanda | Telecinco\nÉs una gran desconeguda en el món televisiu\nRedacció 18/10/2020 07:00h\nSense cap dubte, Sandra Barneda és una de les presentadores amb més èxit del moment, sobretot perquè està triomfant amb la segona edició del programa de Telecinco 'La Isla de las Tentaciones'. Per això mateix la seva vida personal ha guanyat interès. Així, per exemple, la revista 'Lecturas' no ha dubtat a revelar dades d'una dona molt especial per a ella: Yolanda, la seva germana gran.\nUn dels majors suports que té en la seva vida Sandra Barneda és la seva germana Yolanda, de la qual se'n sap ben poc. No obstant això, sabem que és una dona amb una àmplia i important carrera professional. En la seva pàgina web dona a conèixer que és Llicenciada en Filologia anglo-germànica per la Universitat de Barcelona. Compta amb un màster en Lingüística Aplicada al Canadà i es va formar en Art Dramàtic a Nancy Tuñón i Oliver, formació que li va donar totes les eines per obtenir el premi a la millor actriu principal al XXXII Concurs de Teatre Amateur de la Vila de Piera.\nAixò no obstant, per si no n'hi hagués prou, Yolanda Barneda s'ha format com a 'coach' personal i executiva al mateix temps que fa més de trenta anys que es forma en l'adquisició de llengües estrangeres. En aquest últim camp, cal destacar que des de 1999 treballa com a professora a l'Escola Oficial d'Idiomes. Però encara hi ha més: col·labora en programes de postgrau, és professora d'habilitats personals en l'àmbit empresarial i col·labora també en un projecte de desenvolupament personal.\nPassions en comú\nA més de tot això, cal destacar que Sandra Barneda i la seva germana tenen diverses aficions en comú. Així, no només comparteixen el gust pel ioga i el 'mindfulness', sinó també per la cultura en general. És més, les dues són unes apassionades de l'escriptura. La presentadora té cinc llibres publicats i Yolanda compta amb dos, un de poemes i un de narrativa poètica.\nLa unió entre germanes és tan forta que fins i tot la més desconeguda va acompanyar la parella de Nagore Robles en la seva aventura a 'Planeta Calleja'. En aquest programa van viure una aventura molt especial, tant físicament com personalment, que les va unir encara més. És cert que Yolanda vol mantenir-se allunyada dels mitjans de comunicació i que la seva germana respecta aquesta decisió. No obstant això, de vegades, no dubta en presumir de germana, que és un veritable referent en la seva vida, junt amb la seva mare.\nPrecisament, amb motiu de l'experiència amb Jesús Calleja, Sandra li va dedicar una publicació a Instagram molt especial: «Ella em va acompanyar, em va animar en aquesta aventura com sempre ho ha fet. La meva germana gran, la meva guia en moltes ocasions, la meva consellera, la meva companya de confidències i rialles. A ELLA vull dedicar-li aquest post, perquè per a ella Borneo també va ser una aventura, una victòria, un recordar el seu poder, la seva força... Gràcies pel viatge, per estar i ser la meva Incondicional».\nElla em va acompanyar, em va animar en aquesta aventura com sempre ho ha fet. La meva germana gran, el meu guia en tantes ocasions, el meu consellera, la meva companya de confidències i rialles. A ELLA vull dedicar-li aquest post, perquè per a ella Borneo també va ser una aventura, una victòria, un recordar el seu poder, la seva força ... Gràcies pel viatge, per estar i ser el meu Incondicional. La fotografia mostra la nostra cara de satisfacció després d'haver aconseguit arribar al cim de l'Kinabalu i, a punt d'aconseguir un altre repte: baixar per la Via Ferrada més alta de l'món. Aquesta nit #planetacalleja a les 2245 a Cuatro. . . . #planetacalleja #barnedaspower #kinabalu #aventura #sisters\nUna publicació compartida per Sandra Barneda (@sandrabarneda) el 15 de Gen de 2020 a les 5:53 PST\nConfirmem que Sandra i Yolanda, tot i que mantenen postures diferents respecte a la seva presència als mitjans, són dues germanes realment unides.


El diari de Tavernes: Compromís i la ficció sobre la participació\nCompromís i la ficció sobre la participació\nAvís a navegants. Aquest post millor NO ho llegesquen els adictes a Compromís, els que segueixen negant l'evidència que el poble està totalment abandonat, els que defensen a ultrança tot, sobretot en el dolent, la política de Compromís, etc etc etc ... Cap d'ells digereixen el que passa de veritat així que per què llegir altres opinions!!\nI ... Comença el post després d'aquestes advertències saludables.\nLa NO participació de Compromís\nEncara avui, dos dies després del ple del mes d'octubre ens estem rient. Compromís segueix dient que actua de manera participativa!!!!!!! Si senyors!! De manera PAR-TI-CI-PA-TI-VA !!!\nPerò, com és possible? Doncs no ho sabem, viuran en el món al revés. Us expliquem de què estem parlant: Resulta que Compromís ha presentat un pla a la Diputació per rebre unes subvencions per un import de 600.000 euros. Doncs bé. La llista de la compra que li han passat a la Diputació l'ha fet únicament Compromís, sense comptar amb l'opinió de cap altre partit de l'oposició. No obstant això, segueixen dient que ells volen fomentar la participació. Com?, entre ells?, sense escoltar ningú més? Però si pareixen Juan Palomo, ells s'ho cuinen ells s'ho mengen ...\nQue si es va parlar de fer una reunió que després no es va fer, no es va concretar però la intenció aquí està ... JA!, la intenció ... en intencions anem ... De boqueta tot són bones intencions o és el que venen a través del seu gabinet de comunicació que ens costa més de 50.000 euros anuals, però a l'hora de la veritat NI UN FET. Interès 0,0.\nPublicat per El diari de Tavernes a 12:19\nEtiquetes de comentaris: Ajuntament de Tavernes de la Valldigna, Compromís al govern, No participació\nAnònim 7 d’octubre de 2015 a les 15:23\nMira si ho fem mal que 10-4-2-1 : Quí ho fa mal ?\nAnònim 7 d’octubre de 2015 a les 17:01\nQui enganya millor que ningú?venedors de burres i malfaeners sí que sou. Ambició pel poble 0\nAnònim 7 d’octubre de 2015 a les 17:49\nNo son 10-4-2-1 son 9-4-2-1 per no saber contar\nAnònim 7 d’octubre de 2015 a les 23:05\nParticipacio, transparencia? Que es aixo per a Compromis? Jo diré.... Llevar el torn de paraula a l'oposició. No tindre en consideracio cap iniciativa provinent del psoe ni eu i ni meinys del pp.\nIniciatives meinyspreuades, preguntes no contestades als plenaris ni publicades.... eixe es el concepte de trasparencia, participacio i talant democratic de Compromis.\nPer cert, que jo sapia hi ha un edil meins a l'ajuntament per renuncia del segon de EU. i 9 de compromis no 10 com diu un anonim per ahi i que preten fer manipulació (com es habitual en compromis) de lo que es realitat.


DR. AUGUST COROMINAS VILARDELL, AUGUST I HÈCTOR COROMINAS MACIAS – Testimonios para la Historia\nPortada » PC, 16è VOLUM. Especialitats mèdiques de Barcelona, I » DR. AUGUST COROMINAS VILARDELL, AUGUST I HÈCTOR COROMINAS MACIAS\nDr. August Corominas Vilardell et alia\nDR. AUGUST COROMINAS VILARDELL, AUGUST I HÈCTOR COROMINAS MACIAS\nBIOQUÍMICA CLÍNICA – LIPIDOLOGIA I NUTRICIÓ\nTexto del 2004\nUna nutrició equilibrada, basada en la dieta mediterrània, és una nutrició cardiosaludable.\nLa ciència mèdica actual ha viscut canvis transcendentals en les darreres dècades molt relacionats amb les contribucions de les noves tecnologies. No obstant això, la praxis mèdica continua apostant per una via assistencial marcadament humanista, una manera de fer que prioritza una atenció i comunicació propera al pacient. I és aquesta via la que defensa el Dr. Corominas Vilardell, especialista en bioquímica clínica i una figura dins del món de la medicina catalana pels seus treballs de recerca i la seva labor assistencial i docent. El Dr.Corominas ha adquirit una visió humanista de la medicina recollint l’herència familiar de generacions vinculades al món de la ciència mèdica, una arrel que va iniciar-se al voltant de fa segle i mig a Banyoles.\nCorominas i Vilardell són dues nissagues de metges gironís que s’uneixen en August Corominas, cinquena generació de metges. Va tenir clar des de petit que seria metge i ben aviat va acompanyar al seu pare a les visites als pacients. Aquesta continuïtat generacional dins de la professió mèdica es manté viva a través de dos dels seus tres fills que també s’han sentit atrets per la medicina, també influenciats per la seva mare, infermera. El Dr. Corominas va començar la carrera de medicina el 1957 en el marc d’una universitat marcadament franquista,“rígida, conservadora i amb una metodologia formativa antiquada. Els problemes polítics que hi havia al país no eren aliens a les universitats. Acabada la carrera no vaig dubtar ni un moment de dedicar-me al que considero un vessant imprescindible de la meva professió, la docència.”\nEl 1966 va entrar de professor titular de fisiologia a la Universitat de Barcelona i el 1974 va treure’s la càtedra de medicina de la Facultat de Medicina de la Universitat de Múrcia. Paral·lelament a la seva dedicació docent, va tenir lloc des del final de la carrera una tasca assistencial vinculada a l’àmbit de la recerca. Això el va portar el 1970 a convertir-se en el cap de servei del laboratori de bioquímica de l’Hospital Clínic de Barcelona. “Em vaig especialitzar en bioquímica clínica perquè era un camp que m’havia suscitat molt d’interès. Els doctors Permanyer i Soriano van ser els meus mestres i models professionals a seguir.”\nLa bioquímica clínica és una especialitat del grup dels anàlisis clínics que també la conformen l’hematologia, la immunologia i la microbiologia. La bioquímica clínica és un àmbit de treball que en els darrers anys s’ha transformat notablement gràcies a la incorporació de nous mitjans tecnològics. “Tot i així, un anàlisi clínic no es resumeix en fer funcionar un màquina i esperar uns resultats. L’analista clínic és un metge o un professional especialitzat que no sols coneix uns números que estan a la sang sinó que, a més, els sap interpretar. Hi ha malalties que només es poden detectar a través dels anàlisis, com les metabolopaties hereditàries i altres malalties estranyes. Sóc fisiopatòleg d’anàlisis clínics: interpreto uns resultats en funció de la clínica.”\nEl 1980 el Dr. Corominas va entrar de director mèdic del futur hospital Germans Trias i Pujol de Badalona. Es va inaugurar el 1983 en el marc d’una situació política i econòmica específica que va impossibilitar un desenvolupament integral de l’estructura assistencial de l’entitat. “Vam tenir dificultats per portar endavant els nostres objectius però al final es va assolir l’obertura de l’Hospital.”\nMalgrat això, aquest centre hospitalari va tenir una inequívoca vocació docent amb formació universitària. En l’actualitat, el Dr. Corominas és cap de servei i catedràtic de la unitat docent de fisiologia humana. “Un dels àmbits de docència que més he desenvolupat és la nutrició. Realitzo un gran número de cursos virtuals i presencials sobre dieta mediterrània i sobre el tabú de la mort en universitats espanyoles i estrangeres, especialment a Portugal.”\nTambé dirigeix dos màsters sobre nutrició clínica, a Barcelona i a Lisboa. “El meu interès pels lípids i la seva regulació a través de la nutrició ha fet que estudiés profundament la dieta mediterrània i els seus avantatges per evitar problemes cardiovasculars, assolir més longevitat, menys problemes de càncer i patologies neurodegeneratives. Una nutrició equilibrada, basada en la dieta mediterrània, és una nutrició cardiosaludable.”\nLa dieta mediterrània és una filosofia de vida basada en una forma d’alimentació que pren de referència la cultura culinària i els estils de vida típics del Mediterrani. Es diu d’aquesta dieta que és la més sana, saborosa i equilibrada del món. La comunitat científica reconeix els avantatges dels ingredients que la conformen però “per evitar problemes cardiovasculars ha d’anar unida a un estil de vida correcte, hàbits saludables i exercici físic adequat. L’Enquesta nutricional de Catalunya (2003), en la qual va col·laborar el servei de laboratori de l’Hospital Trias i Pujol, va posar de manifest que un 63% de la població catalana coneix el terme dieta mediterrània però només l’aplica un 40%.“\nEl Dr. Corominas ha presentat treballs d’investigació i ha publicat articles en revistes internacionals fet que li ha comportat un reconeixement a nivell internacional. A més afirma la millora destacada de la qualitat assistencial del conjunt hospitalari i dels avenços tecnològics que s’hi ha incorporat així com en l’àmbit dels laboratoris hospitalaris: “Han millorat molt però els canvis són encara insuficients. Hi ha llargs temps d’espera de pacients per la realització d’un anàlisis. Les urgències basen part de la seva tasca en la rapidesa dels resultats que arriben del laboratori. Sense un laboratori l’hospital no pot funcionar però especialment les urgències. Tot i així, als laboratoris hem vist la introducció de material d’un sol ús que evita el perill de contagi; la informatització dels laboratoris també ha comportat millores i el control de qualitat de tot el procés. El laboratori de l’Hospital Trias i Pujol funciona des del 1983 i mai hem tingut una cas d’infecció entre els treballadors. Treballem amb unes normes d’higiene molt estrictes. Hem de ser molt rigurosos en la nostra feina i no cometre errors perquè del nostre resultat se’n determinarà en part un diagnòstic.”\nTambé: “Caldria millorar la problemàtica de la massificació hospitalària i una tendència creixent cap a la deshumanització del personal mèdic i assistencial. Encara que la nostra tasca es concentri al laboratori, a vegades també entrem en contacte amb el malalt i considero vital establir-hi una comunicació adequada, sincera i de confiança. Dels meus antecessors he après la humanitat i la humilitat amb la qual s’ha de tractar les persones.”\nLa nissaga mèdica d’aquesta família catalana s’ha cultivat al llarg de dècades i ho continuarà fent. Una veritable passió continua emanant d’aquests metges catalans humanistes i compromesos amb l’avenç de la ciència mèdica.\nPrevAnteriorJAVIER RUIZ ROMERO\nSiguienteDR. ROGER COSTA CARRERASNext


Open Letter publica 'The selected stories of Mercè Rodoreda'\nLes editorials nord-americanes recuperen les obres de referència de la literatura catalana. Tot just acaba de sortir una edició amb la narrativa breu de Rodoreda\n2 min. Barcelona 09/02/2011 16:54\nFa poc, l'editorial Dalkley Archive Press dels EUA va inaugurar la seva col·lecció Catalan Series amb una de les novel·les més conegudes de Llorenç Villalonga, Bearn o la sala de les nines, traduïda a l'anglès amb el títol The Doll's Room. Enguany, una altra editorial americana, Open Letter, ha publicat The selected stories of Mercè Rodoreda, una exhaustiva traducció dels relats de l'autora més traduïda de la literatura catalana, a cura de Martha Trennent. L'edició inclou les antologies Vint-i-dos contes, Semblava de seda i altres contes i La meva Cristina i altres contes.\nOpen Letter és l'editorial literària de la Universitat de Rochester, especialitzada en literatura estrangera. La seva missió és connectar els lectors americans amb els grans autors internacionals i les seves obres; i ho fa amb una dotzena de llibres cada any, i des de la seva plataforma digital de difusió de la literatura traduïda, Three Percent.\nPer a les edicions de llibres catalans, Open Letter col·labora amb l'Institut Ramon Llull. L'any 2009 va publicar l'obra pòstuma de Mercè Rodoreda, Death in Spring ( La mort i la primavera), amb una molt bona recepció entre la crítica americana, que el va comparar amb Blood Meridian, la gran fita de Cormac McCarthy. I també s'ha dedicat a la literatura d'un dels nostres escriptors vius més preuats, Quim Monzó, de qui Open Letter ja ha publicat Benzina. Ara, prepara una edició d'un altre llibre de l'autor d' El perquè de tot plegat: Guadalajara.


Cinca apel·la a les xifres i a la reducció del deute per rebatre els arguments de l'oposició\nEl ministre afirma que el dèficit actual "és de 56 milions d'euros, el més baix dels darrers quinze anys i més baix que el generat en un sol any durant els anys 2006, 2007 i 2008"\n2 min. Andorra la Vella 11/01/2018 11:59\n651x366 El ministre de Finances, Jordi Cinca. / M. T. (ANA) El ministre de Finances, Jordi Cinca. / M. T. (ANA)\nEl ministre de Finances, Jordi Cinca, ha apel·lat a les xifres i a la reducció del deute per rebatre els arguments de l'oposició sobre el projecte de pressupost. Ha replicat les intervencions dels consellers Jordi Gallardo i Pere López en l'àmbit de les prestacions socials que "han permès que moltes famílies superessin moments difícils". També s'ha referit a diverses xifres per constatar, en la seva opinió, el bon moment del país. Això és, en paraules de Jordi Cinca, els vuit milions de visitants i l'augment de turistes, el creixement net de 531 establiments, l'augment del salari mig i l'augment de les importacions al marge del tabac, les begudes alcohòliques i els carburants. En un altre ordre de coses ha lloat la tasca de la Cambra de Comerç, la creació de la Marca Andorra i les inversions en educació, sanitat i la xarxa viària, com ara la desviació de Sant Julià de Lòria.\nFet aquest repàs, Cinca ha afirmat que els propers pressupostos estaran més vinculats a la inversió que al dèficit. Ha aprofitat per rebatre les afirmacions de l'oposició sobre el deute. "Mai els havia preocupat quan governaven. Els haig de dir que el dèficit ara és de 56 milions d'euros, el més baix dels darrers quinze anys i més baix que el generat en un sol any durant els anys 2006, 2007 i 2008". Una menció especial han tingut els funcionaris perquè el ministre de Finances ha anunciat que part del personal eventual es convertirà en fix i que s'ha aprovisionat amb 21 milions la jubilació de funcionaris, "per poder pagar allò que fa disset anys es va prometre sense calcular el cost".\nHa defensat el pressupost com una eina per garantir l'estat del benestar i donar una resposta ràpida a les demandes dels ciutadans. "És un pressupost que ha d'actuar com a tractor de l'activitat econòmica i com a consolidació del marc fiscal. Gràcies a aquestes polítiques, la liquidació del deficit no estarà per sobre de l'1% del Producte Interior Brut (PIB)". Cinca ha enumerat les partides més importants destinades a cada ministeri, com ara l'obertura d'una ambaixada a Berlín, pel pes que té Alemanya en el panorama mundial; la celebració a Andorra de la Cimera Iberoamericana, pel que fa a les relacions exteriors, i el pla Renova pel que fa a Medi Ambient i Sosteniblitat. El ministre ha dit que, molt probablement, és el penúltim pressupost que presenta.


Relat "Qué es reflexa en un mirall quan esta en una habitació sense llum?"\nInici > detall del relat: Qué es reflexa en un mirall quan esta en una habitació sense llum?\nQué es reflexa en un mirall quan esta en una habitació sense llum?\nUn relat de: Roserdeljardi\nQué es reflexa en un mirall quan esta en una habitació sense llum? Això estava preguntant-se el Joan mentre els últims rajos de llum li tenyien la pell. Amb la imatge del final del vespre va marxar a aquella casa on vivia des de feia uns mesos. L'havia comprada per pocs diners, i volia que li aprofitara per a escriure i poder allunyar-se del món. Tenia un accés directe a la platja, i ell el recorría ara, tornant a la llar que tant... Tornant a la llar.\nMentre accedia a una estança encara podia sentir la sal de la mar als llavis, i un poc d'arena per les cames i els peus. Estant just baix el marc de la porta es va parar a observar. Era un dels molts llocs de l'últim pis que mai havia vist. I era una habitació de dona. Encara jeien les peçes de roba a la cadira, els llibres a la tauleta de nit i un qüadern mig escrit a una taula d'estudi.\nEs va endinsar en l'habitació i es va dirigir a la taula que suposava servia per a arreglar-se per el gran espill que tenia. Va olorar el perfum que allí hi havia. L'aroma suau a canella el va fer tancar els ulls i concentrar-se en olorar aquell perfum. Als pocs segons va obrir les calaixeres plenes de maquillatges, guants, mocadors i utensilis de perruqueria. No sabia el que buscava. Pero continuà mirant. I s'obidà del mirall. Dins dels armaris hi havien tota clase de robes\nTotes pertanyíen a un gaurdarroba femení, i amb bon gust. Vestits sedosos, mantelles de tots els colors i amplaries\nSabates de tallatge menut i alts tacons\nUna dama burguesa dels finals del segle XVIII perfecta. Estava realment sorpres, perqué de la existéncia d'allò la inmobiliária no li havia dit res. Li va comentar que la casa que li venien era del segle VXIII i per ser de pedra havia aguantat molt de temps. Començava a pensar que havia adquirit una casa embruixada. Se li van passar pel cap totes les noveles de por que havia llegit i va deixar de regirar les pertinençes de qui fora.\nDe repent, mentre estava asegut a una vora del llit, va recordar que aquella vesprada volia veure que reflexava un mirall en la obscuritat total. Aixi que es tancà completament en aquell dormitori. Anà tantejant fins a seures a la tauleta on abans hi havia estat. Es va mirar a l'espill. I es va veure. Es va veure encara que no hi haguera gens de llum. Es va vore, i va vore el reflexe d'una dona preciosa, que sel mirava amb ulls alegres, mentre el tenia agafat dels braços. I ell va seguir contemplant-se, feliç. Xarrava animadament amb aquella doneta, que el va fer recular de la cadira per a començar a ficar-se les arracades, un bufit de perfum, una especie de carmí als llavis i uns guants de color blau cel, a joc amb el vaporos vestit que duia. La dama s'alçá, s'apropá a ell i el besá.\nEll va vore a l'espill com l'abraçava, com la besava i com era de content. De sobte una veu suau i dolça li va dir a cau d'orella:\n-Vinga amor meu, has de canviarte de roba. Segueix-me fins el teu armari i posat una roba normal, no aquestes coses tan extranyes que dus.\nVa seguir l'aroma de canella passadis avall. Arriba a una habitació que li semblava la seua, i es dirigi cap a l'armari on trià una roba d'entre totes les que allí hi havien. Tot era a la seua mida, i al seu gust. I va pensar que els texans i la camisa que duia eren ridiculs. Va sentir la veu altra vegada:\n-Vine açí que vull vore al meu estimat vestit decentment.\nI va anar. És va reunir amb la seua estimada, de la qual ja ho sabia tot. Li deien Anna. Tenia els cabells castanys i rulls, els ulls verds i la inteligéncia d'una dona de vintitrés anys. Va recordar tots els moments de festeig, com va demanar la má al pare de la seua Anna, va recordar el dia de la boda i també la nit.\nVa sentir com Anna el cridava des de fora, en el bosc. Van jugar a amagar-se i trobar-se, però el joc acabà qüan l'Anna va caure al barranc. Joan es precipità a salvar aquella dona, perque notava que sense ella no sabia viure. I així es va morir. A les poques hores, unes senyores que anaven passejant els seus gossets van vore a Joan despullat, sols amb calçotets, mort, amb un espill a la ma, i amb la mirada d'un boig que no oblidarien mai de la vida, perqué era la mirada d'un home que havia embogit al descobrir quina era la veritat de la seua vida: Tenia quaranta tres anys i s'havia enamorat del personatge sobre el qui escrivia.\nM'agradava la meva conclusio...[Ofensiu]\nCincdos | 04-08-2007 | Valoració: 10\namb la seva "moralitat"...\nperò no me l'acceptes..\nvisca els bojos collons\nFantasiós i imaginatiu:)[Ofensiu]\nnauette | 31-07-2007 | Valoració: 8\nM'ha agradat força:) En si tota la fantasia i com d'una vida completament normal passes a una ficció espontànea. Personalment però, corregiria tot el que és el tema ortografia, ja que fins i tot en el títol hi ha faltes:S ( jo no sóc el més indicat per dir-ho pk tmbé en faig forcesxd)\nun conte de por dels clàssics![Ofensiu]\nlluisba | 31-07-2007 | Valoració: 8\nEt felicito! M'has fet recordar els contes que llegia quan era molt més jove. Ara m'ha agradat, però fa uns anys m'hauria encantat. Per cert, el títol filosòfic m'ha agradat molt. Hi ha un empirista anglès del XVIII (no estic segur que sigui Hume) que pregunta: si en un bosc fa vent però no hi ha ningú, el vent fa soroll entre les fulles?\nEn fi, al final m'ha xocat una mica: resulta que jo faré quaranta-tres anys com el protagonista del teu relat. Em temo que no m'he enamirat d'una protagonista meva, però vés a saber, oi?\nCREURE'S DEU ES JUGAR AMB FOC\nCàncer, et superarem!\nLes estacións de l'amor\nA casi vint dies del primer més...\nCarta per a l'ávia\nSer una pedra de riu.\nMiquel i el desig.\nNo has mort\nBoja i boig...\nM'estimaves quan jo ja no t'estimava


El Govern del PSOE i UP està decidit a ressuscitar el Pacte de Toledo i a convertir-lo en el vehicle que ha de resoldre el problema de les pensions, un vehicle que, des de Iaioflautes i Marea Pensionista, pensem que té la direcció trucada.\nL’origen del Pacte de Toledo (P de T) es remunta a l’any 1995, però a la dècada dels vuitanta el Fons Monetari Internacional i el Banc Mundial ja havien defensat que calia reduir la despesa pública en pensions facilitant que les privades també intervinguessin en el còmput de la pensió: passar d’un sistema de solidaritat o de repartiment a un de mixta o semiprivat. Com que aleshores les pensions privades no van arrelar, es va crear una comissió que havia d’analitzar els problemes del sistema de pensions i proposar les reformes que calia fer per garantir que fos sostenible. Es volia, deien, partir de zero i tractar les pensions com una qüestió d’estat que no es veiés afectada per les rivalitat polítiques i que treballés des del consens. Però l’any 1995 hi havia diners acumulats perquè el sistema de pensions funcionava feia anys: on van anar a parar aquests diners? Seria interessant saber-ho, perquè Economistas Frente a la Crisis considera que 500.000 M d’euros van anar a parar a despeses no relacionades amb la Seguretat Social...\nEl P de T ha fet recomanacions al Govern, que quan li ha convingut ha desoït i ha tirat cap on ha cregut més interessant. Més interessant per a quí? Pels pensionistes? No ho veiem així ni molt menys!\nLes primeres recomanacions es van fer l’any 1997 i són fonamentalment:\n1- La Seguretat Social tindrà les seves fonts pròpies per a finançar les pensions contributives: les cotitzacions d’empresaris i treballadors. Les prestacions no contributives passarien a ser pagades per l’estat. Això no es compleix i, a més a més, es carreguen despeses il·lícites a la Seguretat Social. Si es complís el previst, l’any 2018 hi hauria hagut un superàvit de 31.307 M.\n2- Es crea un Fons de Reserva, la Guardiola de les Pensions, on acumular els diners estalviats per a utilitzar-los quan hi hagués més despeses que ingressos. A partir de 2012, bona part dels fons s’han fet servir per a altres finalitats.\n3- Es va establir el principi de proporcionalitat: la prestació dependria del que s’hagués cotitzat anteriorment. Això perjudica clarament la dona perquè es veu immersa en situacions que l’obliguen a interrompre la carrera professional per atendre necessitats familiars, i ara tenim la bretxa de gènere...\n4- Les pensions s’han de revalorar en funció de l’IPC. Es va modificar per ordre del govern l’any 2012 sense que hi hagués acord al P de T i en contra de la llei.\n5- S’estableix l’edat de 65 any com l’edat de jubilació. Modificat en contra de l’opinió del P de T l’any 2012.\nEl Pacte de Toledo no ha aconseguit ni molt menys que el tractament de les pensions no es veiés afectada per les rivalitat polítiques i que es treballés des del consens. Formen el P de T diputats nomenats pels partits parlamentaris en relació al nombre de representants, per tant són una cadena de transmissió dels respectius partits. Poden demanar aportacions consultives a patronals, sindicats, banca..., però no formen part de la Comissió. Si del que es tracta és de proposar les reformes que calia fer per garantir la sostenibilitat del sistema de pensions, per què no es demanen aportacions també als representants dels pensionistes i als economistes socials?\nEl P de T va ser, i és, una eina d’introducció dels Plans de Pensionsrivats en el Sistema Públic de Pensions (S P de P). Es van crear el Plans de Pensions d’Empresa, uns diners que es retenen als treballadors i que passen a un fons privat. De la seva gestió se’n cuiden l’entitat bancària i els sindicats majoritaris. Un i altre sindicat han tingut, durant l’any 2018, uns 2.000.000 de raons per voler mantenir aquests PPE.\nAquest entenem és que és el Pacte de Toledo que deixem enrere. Com pot ser el Pacte de Toledo que ens espera? En parlarem un altre moment...


Optimo + Omar León + Villarosa: Purpur\nEl Moog està de celebració. Festeja la seva arribada a l'adolescència, els 15 anys, amb més energia que mai. I per això emmarca dins el festival Mas i Mas 2011 una graella de programació que portarà el millor del panorama del techno i l'electrònica nacional i internacional. Els primers convidats de l'agost del mesclum internacional de la sala són el duo Optimo, representat per JD Twitch i JG Wilkes, que amb gairebé 20 anys d'experiència als plats són una de les figueres més respectades dels clubs euopeus. El duo va ser responsable del club Optimo (E!pacio), l'epicentre del clubbing escocès fins l'any passat. A hores d'ara continua la seva residència setmanal al Sub Club, considerat un dels locals més innovadors dels últims 10 anys. La seva sessió s'acompanyarà del resident Omar León.


The Water Town of Gubei Easy House Pequín Xina - Ofertes d'hotels amb els MILLORS DESCOMPTES EN LÍNIA\nNo. 84-1 Shaling, Simatai Village, Gubeikou Town, Districte de Miyun, Pequín, Xina, 101508\nDistància des de l'aeroport 83,5 km\nMés informació sobre The Water Town of Gubei Easy House\nIdeal tant per a la diversió com per al relax, Gubeishui Town Easy House es troba a la zona de Districte de Miyun de la ciutat de Pequín. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes instal.lacions i els serveis que proveeix Gubeishui Town Easy House asseguren una estada plaentera als seus clients. Aquest hotel ofereix nombroses instal.lacions en el lloc per satisfer el més exigent dels clients.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Sigui quin sigui el motiu del seu viatge, Gubeishui Town Easy House és una selecció idònia per a la vostra estada a Pequín.


D'amant de Capità Amèrica a Agent Carter | Zena\nHome›Cinema i sèries›El viatge de l’heroïna: d’amant de Capità Amèrica a Agent Carter\nL’Agent Carter és una heroïna amb un origen ben interessant: la mort d’un dels herois més famosos de la Història. Al 1946, Capità Amèrica és donat per desaparegut tràgicament i Peggy Carter, narrativament poc més que el seu interès romàntic, continua treballant amb els aliats a l'SSR per acabar amb HYDRA. El capítol pilot d'Agent Carter, convenientment titulat “Now is not the end” (Ara no és el final), comença recordant-nos la mort d'Steve Rogers, però ràpidament centra l’atenció en Peggy i el seu dia a dia com a Agent Carter. Amb un muntatge musical al ritme del jazz dels quaranta, la veiem preparar-se un té, disparant bales, planxant-se les camises i donant puntades i cops de puny. El to de la sèrie es percep ben ràpid, així com el punt crític, quan la seva companya de pis arriba queixant-se de com fan fora rebladores (ni més ni menys) per incorporar als llocs de feina els homes que tornen de la guerra. Les referències no només al feminisme dels quaranta sinó també a la realitat problemàtica que amagava són clares des del primer minut de la sèrie.\nFeminitat i heroïcitat\nL’exercici sòcio-cultural de construcció de la feminitat a Estats Units després de la Segona Guerra Mundial va ser complex i ha estat profundament analitzat. De forma breu, l’exaltació de la feminitat tradicional va ser utilitzada com a eina per recuperar els llocs de feina que havien ocupat les dones mentre els homes lluitaven al front. La ràdio, la publicitat i les revistes complien una funció clara: fer tornar les dones a la domesticitat, la cura de la família i la cuina. Si bé estratègicament va funcionar, el preu que van pagar les dones és esborronador.\nAgent Carter reflecteix els estereotips socials del context que representa, però els tracta de forma crítica i fins i tot irònica. Estèticament, la Peggy es conforma sens dubte als estàndards de feminitat de l’època: vesteix faldilles i sabates de taló, el cabell perfectament recollit i un to molt concret de pintallavis vermell. Aquest és el paper que interpreta, de la mateixa manera que pretén treballar com a teleoperadora quan en realitat és una de les agents més importants de la seva unitat... o al menys ho va ser durant la guerra. Qui va ser al seu moment essencial en la lluita contra HYDRA queda relegada en temps de pau a poc més que una secretària. La sèrie reflecteix amb ironia el perjudicial paper que van dur a terme els mitjans en el procés de rebaixar les aspiracions femenines: la Peggy Carter és representada per ells com l’amant de Capità Amèrica, ridiculitzant-la i menyspreant les seves heroiques fites com a membre de les forces aèries britàniques i l'SSR.\nLa primera venjadora\nArribats a aquest punt, és necessari mirar enrere i, revisant Capità Amèrica: El Primer Venjador, analitzar quin va ser realment el paper de Carter a la pel·lícula en què va fer la seva primera aparició. Si bé narrativament el personatge actua com a interès romàntic i catalitzador del viatge de l’heroi, subtextualment desprèn una força increïble que ens obliga a veure que la Peggy és molt més que l’amant de Capità Amèrica. Sens dubte, gran part del mèrit recau sobre la interpretació que en fa Hayley Atwell, que aporta una profunditat a un personatge que podria haver resultat molt més pla. Molts afirmen, amb sòlids arguments, que Carter mereixia convertir-se en súper soldat tant com Steve Rogers. Malgrat això, no deixa de ser problemàtic que la pel·lícula no li doni l'oportunitat de demostrar aquesta força, i per això existeix la sèrie. Mentre els seus companys la fan ordenar arxius o preparar cafès, microagressions del tot realistes, l’Agent Carter busca les seves pròpies batalles per demostrar el seu valor com a espia.\nÉs digne de menció el particular estil de Carter a les escenes de lluita, allunyat dels que estem acostumats a veure als personatges femenins de Marvel. Peggy bàsicament utilitza qualsevol objecte que té a prop per donar cops a tort i dret fins aconseguir el seu objectiu. Les heroïnes fílmiques normalment fan ús de les arts marcials, amb piruetes estèticament treballades que són sempre artificials, producte d’un intens entrenament i vist com quelcom excepcional (l’exemple més clar dins l’univers Marvel és la Vídua Negra, però trobem d’altres a Agents of SHIELD). Sens dubte, com a militar, l’Agent Carter té formació en la lluita cos a cos, però és un tipus de lluita bruta i gens ornamentada (el que té bastant sentit considerant que seria difícil fer piruetes amb una faldilla de tub). És precisament la seva aparença clàssicament femenina el que fa baixar la guardia i les expectatives tant dels seus companys com enemics, que acaben penedint-se d’haver-la menyspreat.\nHerois i heroïnes mai viatgen sols\nTot viatge de l’heroi passa necessàriament per l’interès romàntic. Joseph Campbell, al seu anàlisis de la construcció de la figura de l’heroi, considera el seu descobriment com una etapa clau al procés. També hi és el moment en què l’heroi s’enfronta a la temptació d’abandonar la lluita per la dona en qüestió. És aquest el paper que juga la Peggy Carter a la història d'Steve Rogers, per això resulta interessant veure com es desenvolupa, a partir de la mort d’ell, el viatge de la Peggy com a heroïna.\nMalgrat que se li podria atribuir a Carter un interès romàntic que fes més difícil la seva dedicació a lluitar pel bé, la sèrie ho resol de forma diferent: desenvolupant relacions d’amistat. Resulta especialment satisfactori veure com es construeix el personatge de Jarvis, sidekick de Carter, en un rol de confessor i suport emocional típicament femení. Però és l’Angie, la cambrera del cafè on hi va habitualment la Peggy, la que compleix el paper atribuït tradicionalment a l’interès romàntic. Amb la mort d'Steve i segurament de molts altres, la Peggy es nega a involucrar-se en relacions que puguin posar en perill les seves avinences (al més pur estil de l’heroi americà). Encara així, l’Angie i la Peggy creen lligams profunds trobant suport mutu en un entorn opressor: tant menyspreen a una al cafè com a l’altra als serveis secrets. Finalment, com tot heroi, l’Agent Carter aprèn una lliçó que temps enrere Bucky Barnes havia mostrat al Capità Amèrica: la necessitat de comptar amb altres per la causa pròpia, fins i tot si suposa fer perillar les seves vides. Amb això, Peggy queda llesta per avançar en el seu propi camí, i a cops de colze si cal.\nImatge principal: promocional Marvel.


Curts fotogràfics – El curtmetratge d'un instant – El curtmetratge d'un instant\nCurts fotogràfics – El curtmetratge d'un instant\nEl curtmetratge d'un instant\nPublicat el 21 febrer, 2016 28 febrer, 2016\nMúsics del carrer\nTenen alguna cosa que transmeten quan canten, l’increïble poder de transportar-nos a un altre lloc del món. La seva parla, pot ser a algun país de l’est. La seva música, als carrers de Nova Orleans. L’habilitat de tapar el trist silenci d’aquest món, i pot ser… la tristesa de les seves pròpies vides. Anuncis Continua la lectura de Músics del carrer\nPublicat el 15 febrer, 2016 21 febrer, 2016\nDiuen que els músics de blues venen la seva ànima al diable. Esperen en un encreuament de camins fins la mitja nit, amb el seu instrument en la mà, fins que el diable li torna l’ ànima… Las seves mans i el seus llavis comencen a arrossegar les notes per interpretar el millor blues de les … Continua la lectura de Bluesmen\nPublicat el 10 febrer, 2016 23 febrer, 2016\nS’ha escrit molt aquests dies de tu, i només volia afegir en forma d’imatge el que avui m’ha transmet la llum de l’horitzó, aquest somriure que tan bé expressava la teva forma d’entendre la vida. Gràcies! Continua la lectura de Que tinguem Salut\nPublicat el 16 gener, 2016 28 febrer, 2016\nEn un racó del sud-oest d’Àfrica, una tribu namibia coneguda com Herero té una identitat cultural molt especial. Un estil de vestir que sembla tret del període victorià, però realment s’oculta una tràgica història sobre el primer genocidi del segle XX. Amb l’arribada dels alemanys a Àfrica, soldats violaven de forma rutinària a dones i … Continua la lectura de Dones Herero\nPublicat el 13 Octubre, 2015 15 febrer, 2016\nLes mirades perdudes, o l’art de somiar despert. Els somriures desapareixen, i les mirades es tenyeixen de melanconia. Perdre la mirada darrere el reflex de l’oblit. Continua la lectura de Mirades perdudes\nPublicat el 12 Octubre, 2015 15 febrer, 2016\nViatjar al passat? Bandegem tòpics, els mocoreros viuen un present sobre les abundants aigües del delta de l’Okavango. En la meitat del no-res… o al centre del tot, un lloc des del qual pot temptar-nos pensar que des d’allà la civilització no se sap bé on està. I realment ens trobem… al centre de la … Continua la lectura de Mocoreros\nPublicat el 12 Octubre, 2015 12 Octubre, 2015\nCurts fotogràfics, el curtmetraje d’un instant de les nostres vides i de les seqüències que fan una història. Això es per a mi la fotografia, i així us la transmeto. Continua la lectura de Inici


Blocs de laMalla.cat: La lupa : Pati dels Tarongers, seguirem informant " />\n9/9/2010 - 08:05h - laMalla.cat\nPati dels Tarongers. 8 de setembre. Quasi increïble però ha passat un altre any! Les pedres històriques del Palau de la Generalitat tornen a ser discret testimoni d'improvisades tertúlies de grupets, converses que alternen la trivialitat i la transcendència com és costum entre periodistes. A un racó del discret pati, una petita tarima, un micròfon i una senyera (només una, s'ha encarregat de remarcar el president).\nTot molt semblant -quasi idèntic- que l'any passat, i que l'anterior. Tot molt discret i molt acurat. També ho és la representació de membres del Govern. No hi falta, com en els anys anteriors, el vicepresident Carod-Rovira. Pel que fa al tercer soci de Govern, el representant és el conseller Baltasar. Del mateix partit que el president, alguns consellers -Ernest Maragall, Mar Serna i Montserrat Tura- es barregen entre els periodistes. De tots ells, és la titular de Justícia qui sembla exercir enguany una especial capacitat de seducció entre els presents.\nLa proximitat de les eleccions anima, òbviament, la recepció del president de la Generalitat als representats de la premsa a les portes de l'Onze de Setembre. Inevitablement es cola en alguna conversa la boutade de l'eurodiputat de CiU, Ramon Tremosa, comparant el president Montilla amb el franquisme. Una relliscada en la precampanya de l'adversari sempre es benvinguda, confessa algun dels presents pròxim a la part socialista del Govern.\nArriba el moment dels parlaments i, quan el so de campanes de les nou en punt ho permeten, el president s'adreça als presents llançant una petita provocació que surt el seu efecte. Montilla emplaça els assistents a trobar-se l'any que ve, en un dia com aquest i una recepció com aquesta, en aquest mateix Pati dels Tarongers. El president, poc donat aventures verbals i polítiques acaba de desafiar enquestes, analistes i opinadors. El seu comentari no passa inadvertit. “Ho havia de dir, està en precampanya”, comenten alguns dels presents. “En aquestes eleccions hi pot haver més partit del que sembla”, apunten altres. L'any que ve, per aquestes dates, seguirem informant.


Constantí presenta la programació de Nadal amb més d'una trentena d’activitats\nEl tret de sortida de les festes arribarà aquest divendres 3 de desembre amb la tradicional encesa de les llums de Nadal i un espectacle familiar\nImatge d'arxiu de l'encesa de llums de Nadal de Constantí ARXIU / INFOCAMP\nDivendres, 03 Desembre 2021 00:54\nConstantí inicia aquesta setmana la programació d'actes de Nadal, que recupera el seu format habitual i les activitats tradicionals amb més d'una trentena de propostes que s'organitzen des de l'Ajuntament, així com també per part de les diverses entitats i associacions del municipi.\nEl dissabte 11 de desembre tindrà lloc un Recital poètic a càrrec de l'Associació Literària de Constantí al Sindicat Agrícola, i el diumenge 12 de desembre arribarà l'activitat Constanti-ó!! una activitat pensada per gaudir en família que consistirà en anar a buscar els tions perduts pels racons del terme.\nAquest any, també s'inclouen a la programació nadalenca les activitats solidàries per la Marató de TV3. La botigueta solidària "Retalls", les Lectures solidàries organitzades per la Biblioteca, el "Fotomarbis Matón" o la XII Marató Musical organitzada per l'Escola de Música són algunes de les activitats que aniran destinades a recaptar fons per la Marató, que aquest any estarà dedicada a la salut mental.\nEntre els actes habituals de la programació destaca una nova edició de la Plantada del Pessebre a càrrec de l’associació Moto-Clàssic al Pont de les Caixes, i el tradicional Pessebre elaborat amb materials reciclats per part del Grup Cultural Mestresses de Casa i l’Associació de Dones per la Unitat de Constantí, que es podrà veure a l'antic mercat municipal. Aquest any, es recuperen també els festivals de Nadal organitzats per les entitats esportives, com el Club Gimnàstica Estètica i Rítmica, i el Club Patí Constantí.\nDurant la setmana prèvia al Nadal, les escoles del municipi c.elebraran els tradicionals Festivals de Nadal, que es faran a nivell intern de cada centre. A més, es recupera la Cantada d'una Nadala conjunta oberta al públic, una activitat coordinada per l'Escola Municipal de Música que comptarà amb la participació de l'alumnat de la Llar d’Infants Gu-gu, les escoles Centcelles i Mn. Ramon Bergadà, i l'Institut de Constantí.\nUna de les principals novetats, serà la recuperació després de cinc anys dels 'Nous Pastorets de Constantí', a càrrec de l’Associació d’Amics del Teatre “Les Forques". La tradicional obra nadalenca es podrà veure els dies 25 i 26 de desembre al Pavelló Poliesportiu.\nDurant els dies 27, 28, i 29 de desembre el Pavelló Poliesportiu tornarà a ser l’escenari d’una nova edició del Parc de Nadal, organitzat per les àrees de Festes i Joventut de l'Ajuntament, i que durant 3 dies oferirà activitats educatives i de lleure i tallers d’allò més diversos per als infants i joves. I per acomiadar l’any, la nit del 31 de desembre es farà el tradicional Sopar i Revetlla de cap d’any al Pavelló Poliesportiu amb l’espectacle musical “Menéalo on Tour happy new 2022″ a càrrec de la disco Mòbil Más & Más. Les entrades per al Sopar i la Revetlla de Cap d’any es podran comprar anticipadament a l'OAC de l’Ajuntament i la mateixa nit al Pavelló Poliesportiu.\nEls dies 3 i 4 de gener, els patges reials instal·laran el campament reial al Pavelló i recolliran les cartes dels nens i nenes de Constantí.\nDes de l'Ajuntament de Constantí s'ha informat que atesa la situació actual a causa de la COVID-19, els actes programats es poden veure afectats en funció de com evolucionin les dades i mesures relacionades amb la covid.\nTotes les activitats de Nadal es poden consultar al web de l’Ajuntament de Constantí: www.constanti.cat.


El municipi de Llança té una superfície de 28 Km2 i és una de les poblacions de la costa de l’Alt Empordà amb més activitat turística.\nTé dos nuclis diferenciats, per una banda el nucli urbà antic de Llançà a l'interior i la zona del port, on hi ha el passeig marítim, el puig del Castellar i el port esportiu i pesquer.\nLlançà està situat entre Colera i Port de la Selva amb dos paratges propers de gran bellesa. D’una banda un paisatge interior i l’altre de mar, com són el Parc Natural de l’Albera al nord i el Cap de Creus al sud.\nTé una bona oferta de platges que malgrat no tenir una similitud pel que fa a les sorres, sí que ofereix unes aigües fresques i transparents.\nEl museu compta amb diverses aquarel.les de Josep Martínez Lozano, nom que porta la mateixa Fundació del museu. També hi ha obres de diferents autors ja desapareguts i que formen part de la col.lecció particular del mateix Martínez Lozano.\nHi ha obres amb un gran contingut de diversitat i evolució pròpies d'autors com: Grau Sala, Ramon Reig, Lloveras, Miquel Farré i altres. El museu es troba en el primer pis de la Casa de la Cultura de la població, en un entorn agradable, decorat amb senzillesa i elegància.


El país va tancar l’agost amb 391.128 persones desocupades, el que suposa un descens de 17.186 aturats respecte al juliol. Això suposa una reducció del 4,2% en termes intermensuals, segons les dades publicades aquest dijous pel Ministeri de Treball i Economia Social. Respecte al mateix període de l’any passat, el nombre d’aturats va reduir-se en 89.514, el que es tradueix en un descens del 18,6%. Cal destacar, però, que les dades no tenen en compte els treballadors afectats per un ERTO. Al conjunt de l’Estat, l’atur va reduir-se en 82.583 persones respecte al juliol (-2,4%) i en 468.899 treballadors en comparació amb l’any passat (-12,3%).\nEn termes absoluts, Catalunya va registrar la tercera caiguda més important a l’Estat pel que fa al nombre de persones desocupades. Durant l’agost, tan sols Andalusia (-32.102 aturats) i les Illes Canàries (-19.844 aturats) van assolir millors xifres. En termes percentuals, Catalunya ocupa la cinquena posició, sent les Balears (-8%), les Illes Canàries (-7,8%), Astúries (-5,4%) i l’Aragó (-5%) les que van més van reduir l’atur en termes intermensuals. Les excepcions van ser Castella i Lleó, Madrid, el País Valencià i el País Basc, on l’atur va incrementar-se respecte al juliol.\nLa majoria dels nous contractes signats a Catalunya durant l’agost –fins a un 88%– van ser temporals. En total se’n van formular 177.698, un 29,6% menys que el juliol, però un 34,9% més que l’agost de l’any passat. Pel que fa als contractes indefinits, a Catalunya se’n van signar 23.882, un 35,3% menys en termes intermensuals, però un 35,9% mes en termes interanuals.


Notícies - Cobertura especial de Cugat.cat amb motiu de les eleccions espanyoles del 28-A\nCobertura especial de Cugat.cat amb motiu de les eleccions espanyoles del 28-A\nCobertura especial per les eleccions del 28-A / Foto: Cugat.cat\nel 12/abr/19 Redacció Eleccions Espanyoles 2019 PDF\nCugat.cat ofereix una cobertura informativa especial de la campanya de les eleccions espanyoles del 28 d'abril. Entrevistes, un debat i el seguiment de la jornada electoral, a més dels actes de campanya que es facin a Sant Cugat, conformen la programació especial del grup de comunicació multimèdia.\nA partir del 23 d'abril s'emetran, via 'streaming' i per ràdio al 91.5 FM, les entrevistes a representants dels partits polítics que van obtenir representació a les darreres eleccions espanyoles, al juny del 2016. Així, se sotmetran a les preguntes d'aquest mitjà polítics d'ERC, Junts per Catalunya, En Comú Podem, PP, Cs i PSC.\nCugat.cat oferirà un debat electoral al plató amb els representants dels partits amb representació. Tindrà lloc el dijous 25 a les set de la tarda i es podrà seguir, també des de Cugat.cat i al 91.5 FM.\nSeguiment de la jornada electoral i del recompte a Sant Cugat\nEs farà una cobertura especial de la jornada a la web i al 91.5 FM. A partir de les vuit del vespre, Cugat.cat farà un seguiment del recompte de vots a la ciutat i recollirà les opinions de les diverses formacions locals.


Triomf de Fabio Quartararo al Circuit de Mugello\nActualitzada 31/05/2021 a les 07:07\nEl pilot resident Fabio Quartararo va endur-se la victòria a la cursa de MotoGP del Gran Premi d’Itàlia celebrat a Mugello, en un cap de setmana marcat per la tràgica mort del pilot suís de Moto3 Jason Dupasquier, de només 19 anys. El corredor de l’equip CarXpert va veure’s involucrat en un greu accident múltiple durant la qualificació de dissabte, els serveis mèdics del circuit van poder estabilitzar-lo i va ser traslladat ràpidament a l’Hospital de Florència en helicòpter. El jove pilot va acabar morint ahir al matí degut als múltiples traumatismes que va patir després de l’impacte durant la caiguda.\nEl decés de Dupasquier va marcar la jornada de curses, i es va realitzar un minut de silenci i un homenatge a la graella de sortida. També va fer-li un reconeixement el guanyador de la cursa de MotoGP, Fabio Quartararo, que va pujar al podi a celebrar la victòria amb una bandera suïssa en honor de Dupasquier. El resident va dominar la cursa des de l’inici, i va imposar-se al portuguès Miguel Oliveira, i al també resident Joan Mir. A la general del Mundial, Quartararo es manté com a líder provisional amb un total de 105 punts, pels 81 de Johann Zarco.\nPel que fa a la resta de categories, l’australià Remy Gardner es va endur la victòria a la cursa de Moto2 sobre Raúl Fernández, mentre que a Moto3 el triomf va ser per al pilot hispanoargentí Gabriel Rodrigo.


2012 1009 Els fets del Camp (Nou) de concentració - Gironès per la independència\n2012 1009 Els fets del Camp (Nou) de concentració\nEls fets del Camp (Nou) de Concentració\nEl ministre d'Exteriors espanyol té tota la raó: allò d'abans-d'ahir al Camp (Nou) de Concentració perjudica greument la marca Espanya. Un marca que, com tothom sap, ara mateix és una de les més creïbles del planeta (o més). "I què va succeir?", es pregunta ara vostè. Li resumeixo l'aclaridor editorial del diari The World , perpetrat per algú tan dement que segurament deu ser català i que, per cert, va escriure després d'introduir-se per via rectal un bitxo farcit de wasabi i xili.\nEl Barça va obligar 95.000 xaiets sense voluntat a aixecar i moure uns cartronets. Qui no ho feia era detingut allà mateix i portat a Montjuïc, on, després d'un judici nazionalista sense advocats ni res, era afusellat. Però això no és el pitjor. S'ha fixat cap on movia la gent els cartronets, oi? Efectivament, en direcció a Espanya. I sap per què? Perquè estaven untats amb àntrax (els cartronets). El mosaic va ser l'excusa per enviar un núvol tòxic i assassinar milions d'espanyols desprevinguts. I sap per què una minoria (minoritària) va cridar a favor de la independència? Bé, a part que eren robots adoctrinats pel règim a les escoles, van ser amenaçats de deixar-los sense poder tastar a la mitja part el mític entrepà de botifarra de Can Barça. O de tastar-lo però sense mostassa!!!\nPerò encara hi ha molt més. Tots els moviments estaven dirigits personalment per Artur Mas a través d'uns auriculars individuals que introdueixen als catalans al cervell quan neixen. És aquesta la causa per la qual la massa cridava " Sieg Heil " cada minut 17 amb 14 segons. I també és aquest el motiu pel qual, en sortir del Camp (Nou) de Concentració, va haver-hi aquella extrema violència expressada en el trencament dels vidres de tots els aparadors, el robatori de dentadures postisses dels castellanoparlants i la realització de la vaca a tota la canalla que demanava poder estudiar en espanyol.


C.N.Quadis Mataró 8-C.N.Sabadell 8. El punt assegura la 4ª posició\ncapgros.com 4 de maig de 2004 (08:00 CET)\nL'equip de Costras va finalitzar el campionat de lliga a la 4ª plaça i tindrà avantatge de camp en els quarts de final contra el Catalunya\nC.N.Quadis Mataró 8-C.N.Sabadell 8\nPartit molt igualat el que es va poder presenciar diumenge a la Piscina Municipal. Costras, que tenia l'equip al complet, va plantejar el partit com una final per poder acabar el campionat de lliga a la 4ª posició. Amb un punt, estava assegurada i així va ser.\nEl Mataró va avançar-se al marcador ben aviat, però els sabadellencs empataven cada cop que rebien un gol. Fins el 6-6, els matronins s'havien avançat sempre al marcador, però, el Sabadell va treure forçes, i, desplegant un joc molt ofensiu, va aconseguir posar-se 6-8 a finals del 3r. quart. En l'últim quart, el Mataró va marcar dos gols que suposaven l'empat final.\nL'equip del C.N.Mataró disputarà aquest dimecres el primer partit de quarts de final del play-off contra el C.N.Catalunya a les Piscines St. Jordi. El segon partit serà el dissabte a les 18h. a les instal·lacions del C.N.Mataró. L'eliminatòria, que és al millor de tres partits, es decidiria en un hipotètic tercer partit el diumenge també al C.N.Mataró.\nC.H.Grupclima Mataró 6-Alcodiam 3\nEl Grupclima va vèncer en un partit molt disputat al líder de la Primera Divisió i nou equip d'OK Lliga, l'Alcodiam. Els visitants, que havien gaudit de vacances durant tota la setmana, van presentar-se al Pavelló de Cirera amb moltes ganes de guanyar.\nLa primera part va ser frenètica. El Mataró va avançar-se al minut 9 amb gol d'Ojeda, que va ser contrarestat amb un xut ras de Cristian Santiago als trenta segons. De nou Ojeda va avançar als mataronins al culminar un contraatac i Xavi González posava el 3-1 amb un gol de penal al minut 11. Cristian Santiago, amb dos gols des de mig camp va igualar l'encontre abans de la mitja part.\nXavier González va avançar al Mataró als 7 minuts de la segona part. També va ser obra seva el 5-3. Per últim, Dotras, a 30" pel final, va finalitzar un contraatac que suposava el 6-3.\nAra el Grupclima està a només 4 punts d'assegurar-se matemàticament l'ascens a l'OK Lliga, quan li resten dos partits, contra l'Areces i el Mieres.\nU.E.Romauto Mataró 100-Joventut 98\nEls unionistes van acabar la temporada amb bon gust de boca al imposar-se al Joventut amb claredat. Els homes de Margall van completar un bon partit i van aconseguir endur-se la victòria que durant les últimes jornades se'ls hi havia escapat.\nEl Romauto va sortir adormit al primer quart, en el que va arribar a perdre per 12 punts. Malgrat això, van remuntar fins a posar-se 25-25 al final. Mica en mica els unionistes van anar imposant el seu joc, seleccionant bé els llençaments i dominant els rebots. El Joventut va reaccionar al tercer quart fins a posar-se un punt per sobre, però tot va ser un miratge, ja que el Romauto va esclatar al quart final on va aconseguir un avantatge de 16 punts.


Les 24 Hores Ciclistes de Montjuïc són una prova de resistència en bicicleta en què cada equip haurà de recórrer el major nombre de vegades un circuit de 3.790 m, a la muntanya de Montjuïc.\nLa sortida tindrà lloc el divendres 3 de juliol a les 19 hores, i l’arribada el dissabte 4 de juliol a les 19 hores.\nAquesta prova està organitzada pel : CLUB SOLO BICI, i RPM Events n’és el promotor.\nLa prova està oberta a la participació de corredors i corredores de més de 16 anys, amb llicència federativa en vigor. Els participants que no tinguin llicència hauran de sol·licitar una llicència de dia.\nLa inscripció està limitada a un màxim de 300 equips.\nLa inscripció d’un equip de les categories Individual i Duo dóna dret a l’acreditació de dos auxiliars. Per la categoria Quatre, tres auxiliars, i per la de Sis, quatre auxiliars. Els auxiliars no podran en cap cas accedir a la zona de cursa.\nCada equip haurà de nomenar un representant que serà l’únic interlocutor amb l’organització. El representant serà el responsable del seu equip, que haurà de ser identificat amb un nom.\nDuo Masculí Femení Mixt\nQuatre Masculí Femení Mixt\nSis Masculí Femení Mixt (2 dones com a mínim)\nTàndem Els equips hauran d’estar formats per un o dos tàndems\nPer constituir qualsevol categoria hi haurà d’haver un mínim de 5 equips, en cas de ser menys, passaran a formar part de la categoria superior.\nEs limita la participació a 15 equips en la categoria Individual.\nEs limita la participació a 50 equips en la categoria Duo.\nEls participants podran utilitzar bicicletes de carretera, bicicletes de muntanya i tàndems.\nNo es podrà participar amb bicicletes de pinyó fix ni amb cap altre tipus de bicicleta.\nUn equip pot estar format per diferents tipus de bicicletes. Estan prohibits els manillars de triatló o els accessoris sobre el manillar.\nLes bicicletes hauran de portar una llum vermella visible en la part posterior i una llum blanca en la zona de davant, des de les 21 fins a les 7 hores del matí.\nCada equip disposarà d’un lloc on preparar-se abans i durant la prova. També s’habilitarà una zona de descans i pàrquing davant de la zona de boxes.\nQueda prohibit qualsevol tipus d’avituallament fora del box de cada equip.\nEls participants seran classificats en una classificació general. També s’establirà una classificació per cada categoria.\nSerà el guanyador l’equip que hagi completat més voltes al final de les 24 hores de cursa.\nPerquè un equip sigui classificat haurà d’haver cobert, com a mínim, el 50% de les voltes de l’equip guanyador de la seva categoria.\nEn cas d’interrupció de la prova, la classificació s’establirà a partir de la posició dels cincs últims abans de la seva interrupció.\nEl Circuit de Montjuïc estarà totalment tancat. Només estarà obert durant el reconeixement per part dels corredors i corredores el divendres 3 de juliol, entre les 17 i les 18 hores. El reconeixement només es podrà fer en bicicleta, a una velocitat màxima de 20 km/h. Els corredors i corredores hauran de circular pel circuit sempre en la direcció de la cursa, amb l’obligació de finalitzar sempre la volta sencera per entrar als boxes, encara que tinguin una avaria.\nEstà prohibit llançar qualsevol tipus de residu al circuit per motius de seguretat dels participants i per la bona imatge de l’esport.\nSerà obligatori l’ús d’un casc homologat durant tota la prova.\nTots els components d’un equip hauran de vestir el mateix mallot, amb la finalitat de permetre una millor identificació.\nL’organització es reserva el dret de no admetre a els participants que portin un equipament que no compleixi les condicions adequades per a la pràctica d’aquesta competició.\nL’organització donarà als participants els dorsals i plaques de bicicleta obligatoris per poder participar.\nEl canvi de material així com a qualsevol assistència exterior està totalment prohibit. Sí que està autoritzat entre els participants i sempre que s’efectuï en la zona de boxes.\nL’ordre de sortida s’establirà per categories.\nCada equip disposarà d’un braçal, que s’utilitzarà com a “testimoni” per als relleus, i que cada corredor o corredora ha de portar obligatòriament en el moment de la cursa.\nEls relleus només podran efectuar-se a la zona de boxes. La freqüència serà lliure.\nEn cas d’abandonament d’un corredor o corredora per accident, l’organització haurà de recollir la seva bicicleta i el braçal i portar-los a la zona de boxs; només en aquest moment podrà sortir un nou relleu.\nLes reclamacions hauran de ser efectuades pel representant de l’equip al director esportiu de la prova, com a màxim una hora després de finalitzar la prova, dipositant una fiança de 100 € que serà retornada en cas de prosperar la reclamació.\nL’organització es reserva el dret de modificar aquest reglament i d’aportar totes les millores que cregui convenients.\nLa inscripció es pot formalitzar enviant el formulari d’inscripció i efectuant el pagament mitjançant la passarel·la de pagament habilitada a la pàgina web: www.24horesciclistesdemontjuic.com\nLa inscripció a les 24 Hores Ciclistes de Montjuïc és personal i intransferible i comporta l’acceptació d’aquest reglament. Sota cap concepte, una vegada feta la inscripció, no es podrà transferir la participació a una altra persona, amic o familiar, pel motiu de no poder ésser present el dia de la prova.\nNomés s’accedirà a la devolució del 50% de l’import pagat de la inscripció si es presenta un certificat mèdic a l’organització de les 24 Hores Ciclistes de Montjuïc (RPM Events, avinguda de la Gran Via 8-10, 6ena. Pl., 08902 l’Hospitalet de Llobregat), abans del dia 26 de juny de 2009. No s’acceptaran cancel·lacions fora de la data establerta.\nEls certificats laborals no seran admesos.\nLa inscripció a la prova comporta l’acceptació d’aquest reglament, així com de les condicions legals que regulen tant la utilització de la informació recollida en la pàgina web com la política de protecció de dades.\nLes reclamacions hauran de ser efectuades per escrit i pel representant de l’equip al director esportiu de la prova, com a màxim una hora després de finalitzar la prova, dipositant una fiança de 100 € que serà retornada en cas de prosperar la reclamació.\nQualsevol falta o infracció del reglament serà penalitzada amb:\n· Primera ocasió: Avís per part de direcció de cursa\n· Segona ocasió: Dues voltes de penalització\n· Tercera ocasió: Exclusió de la carrera\nL’organització es l’única responsable de prendre la decisió de la sanció en cada moment.


Hyatt Regency Tamaya Resort and Spa Albuquerque (NM) Estats Units - Ofertes d'hotels amb els MILLORS DESCOMPTES EN LÍNIA\n1300 Tuyuna Trail, Santa Ana Pueblo, New Mexico, Altres, Albuquerque (NM), Estats Units, 87004 - Veure al mapa\nTé alguna pregunta per a Hyatt Regency Tamaya Resort and Spa?\nExcel·lent 9,0 (1181 comentaris)\nBarri Altres Afores nord d'Albuquerque\nMés informació sobre Hyatt Regency Tamaya Resort and Spa\nConvenientment situat a Albuquerque (NM), Hyatt Regency Tamaya Resort and Spa és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nA Hyatt Regency Tamaya Resort and Spa, l'excelent servei i instal.lacions superiors faran de la vostra estada una experiència inoblidable. Aquest hotel ofereix nombroses instal.lacions en el lloc per satisfer el més exigent dels clients.\nTotes les instal.lacions per als clients, ofereixen comoditats destinades a assegurar tot el comfort possible. L'hotel ofereix una excelent varietat d'instal.lacions d'oci, incloent bany, centre esportiu, sauna, camp de golf (a 3 km), piscina exterior. Descobreixi una encantadora mescla de servei profesional i ampla gama de característiques a Hyatt Regency Tamaya Resort and Spa.


Twitter marca l’agenda dels mitjans en l’apagada de TV3 al País Valencià - comunicació21\nTwitter marca l’agenda dels mitjans en l’apagada de TV3 al País Valencià\nRedacció|2011-02-24T21:41:37+01:0024 febrer 2011|Comunicació21\nLes xarxes socials, i en particular Twitter, han estat determinants a l’hora de marcar l’agenda informativa dels mitjans sobre l’apagada del senyal de TV3 al País Valencià. Aquesta és una de les principals conclusions de l’informe L’apagada de TV3 al País Valencià i l’impacte de les xarxes socials d’internet, un treball “d’urgència” realitzat per Media.cat i que analitza la cobertura dels fets del 17 al 19 de febrer.\nEl document revela que els punts de més intensitat del hashtag #sensesenyal, impulsat pel diari digital VilaWeb i que en el seu moment més àlgid (divendres 18 a les 12h) va arribar a suposar el 0,05% del tràfic mundial de Twitter, han precedit els períodes de màxima intensitat informativa de TV3, el canal 3/24 i Catalunya Ràdio, i també una major cobertura de la premsa en paper.\nEn canvi, l’estudi troba que els mitjans digitals han evolucionat “en paral·lel” a la dinàmica 2.0, i en alguns casos, com el de VilaWeb, remarca que “fins i tot l’han alimentat”.\nAixí, l’informe constata en les seves conclusions que la pressió ciutadana a la xarxa “té conseqüències directes en el tractament dels temes d’interès social, i que els mitjans són permeables a les seves dinàmiques”.\nLa moderació dels mitjans de la CCMA\nL’informe, que analitza especialment la cobertura realitzada pels mitjans de la Corporació Catalana de Mitjans Audiovisuals (CCMA), assenyala que aquests, amb l’excepció del 3cat24.cat, “han reaccionat tard i no han prioritzat la informació sobre l’apagada en les seves agendes temàtiques”. Així, es constata que, tot i que nombrosos mitjans informaven el mateix dijous de la més que previsible apagada, la reacció arriba tard i TV3, el canal 3/24 i Catalunya Ràdio no comencen a centrar el seu focus informatiu en la matèria fins que Acció Cultural del País Valencià fa efectiu el tall de les emissions i la protesta esclata a la xarxa.\nSegons el document de Media.cat, “la manca de previsió se soluciona, en part, per la ràpida capacitat de reacció del 3/24”. En canvi, troba “especialment greu” que el Telenotícies vespre del dijous 17 dediqués trenta segons al tema, quan la notícia ja estava confirmada. A més, als informatius de TV3, només dissabte al migdia la notícia va ser el tema principal, i tant dijous com dissabte es deixava per a la segona meitat dels informatius.\n“En clau tan periodística com empresarial resulta incomprensible que els mitjans de la Corporació, i en especial TV3, no hagin destacat per sobre de la resta d’actors mediàtics a l’hora de dotar d’intensitat i qualitat informativa el tema”, conclou l’informe. L’única excepció és el 3cat24.cat, que segons Media.cat ha fet un seguiment “intens, generós i a l’alçada de les circumstàncies”.\nPer tot plegat, l’informe troba que la cobertura realitzada pels mitjans de la CCMA ha estat “molt moderada”.\nLes dues tendències dels diaris impresos\nPel que fa a la premsa en paper, els autors del document detecten dues tendències: un bloc de mitjans format per Ara, Avui, El Punt i Levante-EMV, que fa un tractament “intens” de la notícia, la destaca a portada, la considera un tema prioritari a l’interior, i es mostra favorable a les emissions; i un segon bloc format per La Vanguardia, El Periódico i Las Provincias, que gairebé no informa dels fets.\nL’estudi subratlla que l’Avui, El Punt i Levante-EMV destaquen per anticipar-se el mateix dijous 17 amb una informació sobre la possible clausura dels repetidor, mentre que de l’Ara destaca la “contundent” portada divendres 18, essent el primer rotatiu que aborda la clausura com el tema principal de la seva agenda temàtica. Per la seva banda, Levante-EMV és l’únic rotatiu imprès valencià analitzat que incorpora fonts favorables a la continuïtat de les emissions de TV3.\nAixí, l’informe conclou que l’anàlisi de la cobertura dels mitjans impresos revela que la línia editorial en relació a la clausura de TV3 al País Valencià no depèn de què el centre de decisió del diari estigui radicat a València o Barcelona. En concret, subratlla que la cobertura d’Ara, Avui i El Punt és més similar a la de Levante-EMV que no pas a la de la resta de diaris del Principat; mentre que la cobertura de La Vanguardia o El Periódico, “fluixa i intermitent”, s’aproxima més a la de Las Provincias, l’únic rotatiu que justifica editorialment la posició del Govern de Francisco Camps.\nLa reacció immediata dels digitals\nFinalment, l’informe de Media.cat conclou que els mitjans digitals són els que han donat una informació més actualitzada i constant dels fets, reaccionant de forma immediata i en paral·lel a la dinàmica de les xarxes socials. El document troba que el seguiment posterior, en canvi, ha marcat diferències, amb mitjans que se n’han desentès quasi per complet del tema i d’altres, com VilaWeb, que pràcticament han liderat la protesta a les xarxes. Els autors de l’estudi constaten que el to i l’enfocament és bastant unànime en favor de la continuïtat de les emissions de TV3, tret de l’edició digital de Las Provincias i alguns apunts negatius de l’edició digital d’El Periódico.\nEn concret, l’informe assenyala que el 90% s’han posicionat en contra del tancament, i que els articles d’opinió i editorials també han aprofitat per criticar tot el model de Govern de Camps.\nL’estudi de Media.cat destaca que capçaleres com VilaWeb, Nació Digital o Directe.cat, així com les edicions digitals de l’Ara o Levante-EMV, han ofert a la seva audiència continguts específics i diferenciats.


A l’entorn de la pau interior | La Clau - Revista gratuïta del Maresme\nA l’entorn de la pau interior\nPublicat el 25/04/2007\nCada setmana, em poso al davant del full en blanc, amb la sana intenció de fer un servei. I ho faig, no perquè cregui que en sé més que els altres, sinó perquè estic convençuda que la vida és la millor escola que tenim per aconseguir amb plenitud la nostra fita principal: ser feliços.\nMassa sovint, a la nostra societat, restem anestesiats pel soroll, per l’activitat extrema, pels milers i milers d’estímuls visuals que bombardegen les nostres retines, i això ens produeix un cert grau de confusió. Mentre estem confusos no ens adonem de res, som incapaços de llegir convenientment els esdeveniments donant-los una interpretació que ens permeti créixer. Viure en la confusió vol dir, també, viure insatisfets, viure amb la sensació profunda que la vida no té sentit.Només quan ens aturem i aconseguim retrobar lanostra pau interior, cosa que vol dir una ment calmada que no interfereixi en la visió dels nostres sentits i, alhora, una gestió correcta de les emocions, l’entorn canvia de color i som capaços de començar a ser conscients de les nostres sensacions, del nostre cos.Moltes vegades hem parlat des d’aquesta pàgina de la gran importància del cos. El cos ens dóna la mesura exacta del nostre estat interior. Si no tenim consciència del cos la nostra ment pren la iniciativa i ens porta per camins equivocats.\nSi estem atents al nostre cos, ens adonarem de quines són les situacions que ens fan posar tensos i podrem treballar perquè la tensió no s’acumuli. Moltes vegades emmalaltim perquè oblidem i maltractem el nostre cos. El cos s’expressa, però nosaltres no li fem cas. De mica en mica, anem perdent la consciència del cos fins al punt que podem estar completament tensos sense adonar-nos-en. Per això, i mitjançant escenes quotidianes, intento que plegats puguem anar prenent consciència de les maneres de funcionar que ens fan més mal que bé.Ningú no està en possessió de la veritat absoluta, ningú no és perfecte, però molt sovint si estem atents al nostre entorn ens adonem més de les actuacions que perjudiquen els altres que no d’aquelles que ens perjudiquen a nosaltres mateixos.Tinc la sort de ser una observadora compulsiva de la forma de funcionar dels éssers humans i això em permet adonar-me de coses que sense aquest tarannà em passarien per alt. Això no vol dir que estigui curada d’espants, ben al contrari.Sovint constato que és molt més fàcil veure la palla en l’ull de l’altre que no la biga en el propi, però intento convertir en ensenyament allò que els altres em mostren.\nL’única solució rau en el retrobament constant i el manteniment de la nostra pau interior. Des d’ella som capaços de separar convenientment les coses importants d’aquelles que no ho són. La pau interior fa capgirar la nostra escala de valors i ens dóna una perspectiva clara del camí que hem de seguir. Procurem deixar de viure atabalats i centrem-nos en el present, única font de pau interior.


La primera victòria és una realitat | Canal Reus TV\nLa primera victòria és una realitat\n13:40 - 12 setembre 2017\nEl CF Reus Deportiu guanya (1-0) al Numancia gràcies a un gol de Máyor al minut 40 de partit. L'equip d'Aritz López Garai respira després de sumar dos empats i una derrota en les primeres jornades de lliga.\nAquest cop sí. El Club de Futbol Reus Deportiu ha estat efectiu de cara porteria i ha aprofitat una de les poques ocasions de gol que ha tingut per sumar la primera victòria de la temporada. Máyor, en una jugada d'estrategia, ha perforat la porteria de CD Numancia amb una excel·lent rematada de cap. L'equip d'Aritz López Garai inaugura el caseller de victòries i ja pot respirar tranquil.\nEl CF Reus ha estat el clar dominador de l'encontre davant del Numancia. Els roig-i-negres han mantingut la possessió de la pilota i han estat fidels al seu estil. La primera acció de perill pel CF Reus ha arribat al minut 6' quan Juan Cámara ha provat un potent xut des de l'exterior de l'àrea. Aitor Fernández ha rebutjat l'esfèric i Máyor ha estat a punt de caçar la pilota. Els reusencs han insistit buscant a Máyor a base de pilotes per llarg, i sinó circulant la pilota per banda amb un Ricardo Vaz molt actiu. En una d'aquestes accions, Miramón ha acabat disparant al cos del porter del Numancia.\nEls visitants no han inquietat gens ni mica la porteria de Santamaría, avui porter titular del CF Reus a causa de la lesió d'Edgar Badia. L'equip de Jagoba Arrasate només s'ha apropat al 37' quan Marc Mateu ha provat una centrada perillosa que el porter roig-i-negre ha aturat sense problemes. A base d'intentar-ho, el Reus ha acabat trobant el gol. Al minut 40' Ricardo Vaz ha provocat una falta a la banda esquerra. Menéndez ha picat la pilota a la perfecció i Máyor ha perforat la porteria del Numancia amb una rematada de cap perfecta. En una de les poques arribades roig-i-negres, el conjunt de Garai ha tret petroli per avançar-se en el marcador.\nA la represa, el CF Reus ho ha continuat intentant. Tot al contrari que el Numancia que no ha xutat entre els 3 pals fins al minut 90 de partit. La primera acció de perill roig-i-negra de la segona part ha arribat al 57' quan Fran Carbia ha fet una passada de la mort a Cámara. L'extrem ha rematat de primeres però la defensa ha rebutjat el seu xut. El mateix jugador ha tingut una clara ocasió de gol al 78' però Aitor ha evitat el gol en l'u contra u. La darrera oportunitat local s'ha produït al 84' quan Fran Carbia ha provat un xut creuat molt perillós que ha sortit fora per ben poc.\nEl CF Reus suma la primera victòria de la temporada i tanca la jornada número 4 de Segona Divisió amb 5 punts i a la catorzena posició. El proper partit dels roig-i-negres sera dissabte 16 de setembre a les 18 h al camp del Lorca.\nCF Reus: Santamaría, Menéndez, Olmo, Íñiguez, Miramón, Juan Domínguez, Tito, Gus Ledes, Cámara (David Haro 85'), Vaz (Fran Carbia 54') i Máyor (Edgar Hernández 71')\nCD Numancia: Aitor Fernández, Ripa, Dani Calvo, Iñigo Pérez, Manu (Higinio 62'), Escassi (Guillermo 75'), Pere Milla, Medina, Valcarce (Nieto 62'), Mateu, Diamanka\nTargetes: pels locals Ricardo Vaz (50'), Gus Ledes (68') i pels visitants Dani Calvo (38'), Ripa (77') i Higinio (87')\nGols: 1-0 Máyor (40')\nIncidències: partit corresponent a la 4a jornada de La Liga123, disputat a l'Estadi Municipal amb la presència de 1.931 espectadors\nEl CF Reus necessita la victòria contra el Numancia urgentment


Grècia clàssica: la lliçó de Sòcrates\nA ‘El asesinato de Sócrates’, Marcos Chicot explora la figura del polièdric pensador grec. Un munt d’escriptors de renom, com V.M. Manfredi i Robert Graves, han ambientat novel·les a la Grècia clàssica\nLA LLIçÓ DE SÒCRATES\nÉs un dels grans mestres que ha tingut la humanitat. No és casualitat que els filòsofs anteriors a ell se’ls anomeni presocràtics, la qual cosa posa de manifest que Sòcrates marca un abans i un després en la història del pensament. Però Sòcrates no és només un teòric, ja que va convertir la seva vida en una lliçó de justícia. “La seva manera de morir el va fer immortal”, diu Marcos Chicot, autor del llibre El asesinato de Sócrates (Planeta, 2016). “Sòcrates s’enfronta sense titubejar als demagogs de la seva època encara que la seva vida estigui en joc, sense deixar de fer ni per un moment el que considera més just. És un gegant com a personatge històric. És el pare de l’humanisme, de la filosofia moral..., però també és un ésser humà excepcional, i per això a la novel·la vaig fer especial èmfasi a mostrar-lo en la seva faceta més humana: pare de tres fills, marit d’una esposa molt més jove i amic que pateix quan algun dels seus amics mor a les seves mans en alguna de les sagnants batalles en les quals sabem que va participar, o a les epidèmies de pesta que va haver-hi a Atenes”, explica Chicot.\nTres novel·les entrellaçades\nEl asesinato de Sócrates són en realitat tres novel·les entrellaçades: una d’intriga i acció, una d’històrica centrada en la Grècia clàssica i una biografia de Sòcrates. Una part important del pes de la seva trama el duen les dones. “A la Grècia clàssica les dones estaven subordinades a l’home, com si durant tota la seva vida fossin menors d’edat, i el seu paper bàsic era tenir fills i administrar la casa”, diu Chicot, que desmitifica alguns aspectes d’aquesta civilització que tant ens ha influït. “És cert que en poques dècades, d’una manera gairebé miraculosa, s’arriba a la perfecció en l’arquitectura i l’escultura, apareixen el teatre, la medicina, els pensadors més importants de la història, la primera democràcia, però és igualment cert que l’esclavitud estava generalitzada, les dones amb prou feines tenien drets i Atenes es dedicava a l’art i al pensament perquè tenia sotmeses 200 ciutats gregues que cada any enviaven enormes tributs, sabent que si no ho feien els homes serien executats i les dones i els nens esclavitzats, com va passar en diverses ocasions”, subratlla Chicot.\nEl asesinato de Sócrates és una de les últimes novel·les sobre el món grec clàssic. Però és una època que ha seduït molts escriptors, com ara V.M. Manfredi, de qui cal destacar sobretot la novel·la sobre Alexandre el Gran(Columna en català i Grijalbo en castellà),tot i que per entrar en la vida del més gran heroi grec també cal destacar la trilogia que li va dedicar Mary Renault (Edhasa).Robert Graves té diverses obres sobre el període ( La filla d’Homer, La guerra de Troia...) i cal ressenyar també la visió en clau d’intriga de l’època de Plató que apareix a La caverna de las ideas (Alfaguara, 2000 ), de José Carlos Somoza.\nQuan la cultura grega arribava a l'Índia\nAl període hel·lenístic de l’antiga Grècia, la llengua i la cultura gregues s’estenen fins a l’Índia gràcies a l’expansionisme conqueridor d’Alexandre el Gran. En aquest període situa Maria Àngels Anglada la novel·la Sandàlies d’escuma, publicada el 1985 i recentment reeditada per L’Avenç. La protagonista és una poeta i flautista anomenada Glauca.\nA Sandàlies d’escuma hi trobem el concepte del mal (representat per la venjativa reina Arsínoe d’Egipte, que va condemnar a mort un poeta amic de Glauca, Sòtades, només perquè va fer escarni d’ella en un poema) contraposat al bé, representat per l’amor (el que sent Glauca pel seu primer amor, Lèukion, encara adolescent, a Quios, i pel seu gran amor, Càrmides d’Atenes, a qui va conèixer a Alexandria) i sobretot per la música i la poesia que ella mateixa compon.


Arxius de Guías | Pirineu Infinit\nDistingir i separar les diferent maneres en que s’escala no és fàcil i no sempre posa a tothom d’acord pels grans “matisos” que si presten. En aquest escrit intentem descriure no sols les disciplines més practicades, sinó que també separem la forma ...\n10 CONSELLS PER UNA ESCALADA ESPORTIVA SEGURA\nEl primer protocol és el conegut checking es realitza abans de començar a escalar. El checking no és res més que una doble comprovació. Pel que fa l’escalador comprovarà l’aparell d’assegurament del seu company.\nA la majoria les disciplines de muntanya em d’utilitzar els coneguts caps d’ancoratges. Aquestes “ancores” que duem a l’arnés i ens permeten fer les maniobres amb seguretat. Podem utilitzar un aro de cinta més un mosquetó de seguretat, una cinta express amb els dos mosquetons de seguretat o fins hi tot un retall\nQuan fem una activitat a la muntanya i tot va bé, la sensació de seguretat i tenir-ho tot sota control ens fa gaudir del moment d’una forma plaent i sense ensurts. Però si som muntanyencs actius sempre ens poden passar imprevistos que poden fer que aquestes sensació s’esvaneixi.


Entra en vigor el tancament de l'accés motoritzat al Montgrí • Ràdio Capital de l'Empordà\nEs pretén reduir el risc d’inici d’incendi forestal i garantir la seguretat dels béns i la protecció de les persones que viuen en zones properes al bosc\nOperaris de la Brigada Municipal de Medi Ambient tanquen l'accés al Montgrí. Ajuntament de Torroella dei Montgr\nOperaris de la Brigada Municipal de Medi Ambient han fet efectiu el tancament de l’accés motoritzat al massís del Montgrí, d’acord amb la restricció dictada per l’Ajuntament, que es mantindrà fins a mitjan setembre, durant el període de més alt risc. Estarà vigent fins que les condicions climatològiques ho permetin.\nAquesta mesura vol reduir el risc d’inici d’un incendi forestal i garantir la seguretat dels béns i la protecció de les persones que viuen en zones properes al bosc. La Brigada de Medi Ambient ha instal·lat 5 barreres mòbils i 4 fixes, més cartelleria informativa, als principals accessos al massís. Malgrat les restriccions de circulació, l’Ajuntament està expedint autoritzacions a persones o veïns que han d’accedir-hi per motius de residència o feina. Amb aquesta mesura s’activa la campanya de prevenció d’incendis d’aquest estiu al municipi.\nBrigada Municipal de Medi Ambient\nArticle anteriorIgnasi Sabater declara a la Bisbal per “delicte d’odi”\nArticle següentLlibertat sense mesures cautelars per l’alcalde de Verges, acusat de “delictes d’odi”


InicinoticiesJa tenim els guanyadors d’X(p)rimenta 2018!\nJa tenim els guanyadors d’X(p)rimenta 2018!\nL’acte de lliurament dels guardons serà dimecres 20 de juny al campus de la UPC de Castelldefels.\nEnguany el jurat ha filat molt prim per a decidir quins són els millors vídeos presentats a X(p)rimenta 2018. És una tasca feixuga, ja que la qualitat dels vídeos és força alta.\nFinalment, s’ha decidit guardonar 13 treballs repartits entre primària, secundària i cicles formatius. S’hi havien presentat 94 treballs. El premi especial any Feynman ha quedat desert.\nLa tensió superficial – Escola IE Francesc Cambó i Batlle (Verges) – Premi Primària\nLa vida en una gota d’aigua – Escola El Verger (Garcia) – Menció\nL’agulla que sura – Escola Sant Joan Baptista (Barcelona) – Menció\nL’aigua és bona conductora de l’electricitat? -IE Francesc Cambó i Batlle (Verges) – Menció\nFluid no newtonià – Betània Patmos (Barcelona) – Premi Secundària\nL’efecte Leidenfrost – Betània Patmos (Barcelona) – Menció\nLa llum als globus – Betània Patmos (Barcelona) – Menció\nLa cristal·lització – Betània Patmos (Barcelona) – Menció\nEl fetge i l’aigua oxigenada – Escola El Cim (Vilanova i la Geltrú) – Menció\nFerro als cereals – Santa Teresa de Lisieux (Barcelona) – Premi de Batxillerat\nForça de fregament – Col·legi Canigó, Barcelona – Menció\nAlçar un glaçó – Institut de Camarles (Camarles) – Menció\nEnzims específics – Institut Manuel Blancafort (la Garriga) – Menció\nL’acte de lliurament dels premis i de les mencions es durà a terme dimecres dia 20 de juny, a les 11 hores, al campus del Baix Llobregat de la UPC, a la sala d’actes de l’Escola d’Enginyeria de Telecomunicació i Aeroespacial (vegeu com arribar-hi). Convidem a tots els guardonats a assistir-hi!\nEls premis consisteixen en estades de cap de setmana de turisme rural sostenible per al professorat, oferts per la confederació Turalcat en un dels següents allotjaments: Cal Pastor (les Garrigues, www.calpastor.cat), la Torre d’en Bofill (Bages, www.torredenbofill.com ) i Casa Roca (Pallars Jussà, www.casaroca.info). D’altra banda, els alumnes participaran a activitats ofertes per Pendulum, el MMACA i el Zoo de Barcelona. A més, els alumnes guardonats amb mencions gaudiran d’entrades gratuïtes per a visitar el Cosmocaixa i el mNACTEC.\nEl jurat d’aquesta edició d’X(p)rimenta ha estat format pels següents membres: Jaume Vilalta, director del programa QuèQuiCom i membre de la junta de l’Associació Catalana de Comunicació Científica (ACCC); Elsa Velasco, periodista científica en Big Vang (La Vanguardia) i membre de la junta de l’ACCC; Mònica Vilalta Huguet, professora i membre de ja junta de l’ACCC; Anna May, responsable de Comunicació de l’Institut de Ciència dels Materials de Barcelona (ICMAB-CSIC), membre de la junta de l’ACCC i del grup de comunicació de nanociència de l’ACCC; Jordi Díaz, investigador de la UB, divulgador científic, coordinador del cicle 10alamenos9, membre de la junta de l’ACCC i del grup de comunicació de nanociència de l’ACCC.